SCBเปิดขายตั๋วแลกเงินอายุ4ปีดอกเบี้ย3 %
ธนาคารไทยพาณิชย์เปิดขายตั๋วแลกเงินอายุ 4 ปี ดอกเบี้ย 3 % เริ่มขาย 5-18 มิ.ย.นี้
3 มิ.ย. 2553

ธนาคารไทยพาณิชย์เปิดขายตั๋วแลกเงินอายุ 4 ปี ดอกเบี้ย 3 % เริ่มขาย 5-18 มิ.ย.นี้
นายญนน์ โภคทรัพย์ รองผู้จัดการใหญ่ กลุ่มลูกค้าบุคคล ธนาคารไทยพาณิชย์ เปิดเผยว่า เพื่อขานรับนโยบายไทยเข้มแข็งของภาครัฐ และช่วยฟื้นฟูเศรษฐกิจไทย ธนาคารไทยพาณิชย์ ได้เตรียมออกผลิตภัณฑ์ ตั๋วแลกเงินธนาคารไทยพาณิชย์ ระยะเวลา 4 ปี อัตราดอกเบี้ย 3% จ่ายดอกเบี้ยทุก 3 เดือน โดยจะโอนเข้าบัญชีออมทรัพย์ให้อัตโนมัติ เริ่มต้นเพียง 1 ล้านบาท โดยจะเริ่มขายตั้งแต่วันที่ 5-18 มิถุนายน นี้ ทุกสาขาทั่วประเทศ 
การที่ธนาคารไทยพาณิชย์ได้ออกผลิตภัณฑ์ดังกล่าว ก็เพื่อเป็นทางเลือกในการออมเงินและลงทุนของลูกค้า เนื่องจากตั๋วแลกเงินจะให้ผลตอบแทนในอัตราที่สูงกว่าอัตราดอกเบี้ยที่ได้จากการฝากเงินโดยทั่วไป รวมถึงสามารถรองรับลูกค้าที่อาจจะพลาดหวังจากการซื้อพันธบัตรไทยเข้มแข็งซึ่งมีจำนวนจำกัดอีกด้วย
นอกจากตั๋วแลกเงินธนาคารไทยพาณิชย์ 4 ปี 3% แล้ว ธนาคารยังได้ออกผลิตภัณฑ์ตั๋วแลกเงินธนาคารไทยพาณิชย์ ระยะเวลา 15 เดือน อัตราดอกเบี้ย 1.40% เริ่มต้นที่ 5 ล้านบาท และเงินฝากก้าวกระโดด 30 เดือน ดอกเบี้ยสูงทะลุฟ้า โดยให้ดอกเบี้ยเพิ่มขึ้นทุก 3 เดือน 0.25% รับอัตราดอกเบี้ยสูงสุด 4.75% เริ่มต้นฝาก 10,000 บาท โดยลูกค้าสามารถฝากเงินและซื้อตั๋วแลกเงิน 15 เดือนได้ ตั้งแต่วันนี้จนถึง 30 มิถุนายนนี้ ผู้สนใจสามารถสอบถามรายละเอียดเพิ่มเติมได้ที่ ศูนย์บริการลูกค้าธนาคารไทยพาณิชย์ โทร.02-777-7777